Poskantoor ‘vaartbelyn’ ondersoeke na Sassa-bedrogDie nuwe goue Sassa-kaart. Foto: Sassa Die Poskantoor het gesê hy implementeer maatreëls om ondersoeke na moontlike kaartbedrog rakende maatskaplike toelaes meer vaartbelyn te maak. Vossie Vos, hoofbestuurder van die Poskantoor se afdeling vir veiligheid en ondersoeke, het gesê die Poskantoor en die Suid-Afrikaanse Agentskap vir Maatskaplike Toelaes (Sassa) hanteer bewerings van bedrog op ŉ dringende basis. “Die Poskantoor het sy prosedures meer vaartbelyn gemaak om bewerings van moontlike kaartbedrog van Sassa-rekeninge te ondersoek ten einde die ongerief vir begunstigdes te verminder en om so gou as moontlik terugbetalings te doen,” het Vos gesê. Bewerings van kaartbedrog wat Sassa-begunstigdes raak met die gebruik van die Poskantoor se Sassa-kaart is egter uiters gering volgens bedryfstandaarde, volgens Vos. “Tydens die Maart 2019-betalingstydperk (1 tot 28 Maart 2019) is 14,4 miljoen transaksies suksesvol deur begunstigdes voltooi met behulp van die Poskantoor se Sassa-kaarte. Versoeke om moontlike bedrog te ondersoek is vir minder as 0,05% van hierdie transaksies ontvang.” Volgens Vos is daar ondanks die geringe aantal voorvalle ŉ toegewyde span wat die bewerings ondersoek om te verseker dat geaffekteerde begunstigdes binne 15 kalenderdae of minder vergoed word. Die meeste gevalle word binne drie dae nadat dit aangemeld is opgelos, het hy gesê. Daar is tans meer as 7,7 miljoen Poskantoor Sassa-kaart-rekeninghouers, het Vos gesê. As ŉ begunstigde bedrog vermoed, moet hy of sy hul ID na die naaste poskantoor neem en die voorval onmiddellik rapporteer. Amptenare sal die begunstigde help om ŉ beëdigde verklaring te voltooi en die geaffekteerde persoon in kennis stel sodra die ondersoek opgelos is. ŉ Naasbestaande of ŉ persoon met die nodige volmag kan ook die voorval rapporteer in geval van bejaardes of gestremdes, het Vos gesê.